section_heading: Struktura
paragraph_text: Za razliku od IATA kodova, ICAO kodovi imaju regionalni oblik (dodijeljeni su po regijama svijeta), opsežni su i nema dvostrukih. Općenito, prvo slovo je dodijeljeno po kontinentima i predstavlja zemlju ili skupinu zemalja unutar tog kontinenta. Drugo slovo uglavnom predstavlja zemlju u toj regiji a preostala dva se koriste za identifikaciju svake zračne luke. Izuzetak ovom pravilu su veće zemlje koje imaju jednoslovne kodove zemalja a preostala tri slova identificiraju zračnu luku. U oba slučaja, za razliku od IATA kodova, ICAO kodovi pružaju geografski kontekst. Koristeći raniji primjer Zračne luke Dubrovnik s ICAO kodom LDDU, može se zaključiti da je zračna luka LDZA negdje u Hrvatskoj (Zračna luka „Franjo Tuđman”). S druge strane znajući da je SPU IATA kod za Zračnu luku Split, lokaciju za SPJ ( Zračna luka Sparti u Grčkoj) nije moguće s većom sigurnošću odrediti.